b'\n_START_ARTICLE_\nYritysvastuulaki\n_START_PARAGRAPH_\nYritysvastuulaeilla tarkoitetaan erilaisia lakeja, joiden avulla yritysten aiemmin vapaaehtoiseksi katsottua ekologista ja sosiaalista vastuullisuutta pyrit\xc3\xa4\xc3\xa4n saamaan sitovan s\xc3\xa4\xc3\xa4ntelyn piiriin. Yritysvastuulaeilla on usein ekstraterritoriaalinen ulottuvuus, eli lakien avulla valtiot pyrkiv\xc3\xa4t s\xc3\xa4\xc3\xa4ntelem\xc3\xa4\xc3\xa4n alueellaan toimivien yritysten toimintaa oman valtionsa rajojen ulkopuolella._NEWLINE_Useat ihmisoikeuksiin keskittyv\xc3\xa4t yritysvastuulait perustuvat YK:n ihmisoikeuksia ja yritystoimintaa koskevissa ohjaavissa periaatteissa m\xc3\xa4\xc3\xa4riteltyyn huolellisuusvelvoitteeseen.\n_START_SECTION_\nRanska\n_START_PARAGRAPH_\nHelmikuussa 2017 Ranskan parlamentti hyv\xc3\xa4ksyi niin kutsutun huolellisuusvelvoitelain (duty of vigilance law, loi sur le devoir de vigilance). Se astui voimaan kuukautta my\xc3\xb6hemmin Ranskan perustuslakineuvoston hyv\xc3\xa4ksytty\xc3\xa4 kyseisen lain. Lain my\xc3\xb6t\xc3\xa4 Ranskan osakeyhti\xc3\xb6lakiin tehtiin muutoksia, joissa s\xc3\xa4\xc3\xa4det\xc3\xa4\xc3\xa4n yrityksille sitovia huolellisuusvelvollisuuksia (vigilance obligations, l\xe2\x80\x99obligation de vigilance) ja m\xc3\xa4\xc3\xa4ritell\xc3\xa4\xc3\xa4n sanktiot, joita huolellisuusvelvollisuuksien rikkomuksista voi seurata._NEWLINE_Huolellisuusvelvollisuudet on Ranskassa linkitetty vahingonkorvausoikeudelliseen vastuuseen. Ranskan huolellisuusvelvoitelain tavoitteena on ehk\xc3\xa4ist\xc3\xa4 yritystoiminnasta aiheutuvia ihmisoikeusloukkauksia ja ymp\xc3\xa4rist\xc3\xb6haittoja niin Ranskassa kuin sen rajojen ulkopuolellakin sek\xc3\xa4 turvata uhrien p\xc3\xa4\xc3\xa4sy korjaavien toimenpiteiden piiriin. Laki viittaa kaikkiin niihin ihmisoikeuksiin, jotka m\xc3\xa4\xc3\xa4ritell\xc3\xa4\xc3\xa4n Ranskan ratifioimissa ihmisoikeussopimuksissa, mukaan lukien Kansainv\xc3\xa4lisen ty\xc3\xb6j\xc3\xa4rjest\xc3\xb6 ILO:n ty\xc3\xb6el\xc3\xa4m\xc3\xa4n oikeuksia koskevat sopimukset.\n_START_SECTION_\nSveitsi\n_START_PARAGRAPH_\nSveitsiss\xc3\xa4 l\xc3\xa4hes sadasta kansalaisj\xc3\xa4rjest\xc3\xb6st\xc3\xa4 koostuva koalitio ajaa sitovaa yritysten ihmisoikeus- ja ymp\xc3\xa4rist\xc3\xb6vastuuta koskevaa huolellisuusvelvoitetta kansalaisaloitteen (Vastuullinen yritystoiminta -aloite, Responsible Business Initiative, Konzernverantwortungsinitiative) kautta._NEWLINE_Sveitsin parlamentin alahuoneen lakivaliokunta toi toukokuussa 2018 parlamentin alahuoneen k\xc3\xa4sitelt\xc3\xa4v\xc3\xa4ksi ep\xc3\xa4suoran vastaehdotuksen Vastuullinen yritystoiminta -aloitteelle. Sveitsin parlamentin alahuone hyv\xc3\xa4ksyi vastaehdotuksen istunnossaan 14.6.2018. Laki on parhaillaan parlamentin yl\xc3\xa4huoneen k\xc3\xa4sitelt\xc3\xa4v\xc3\xa4n\xc3\xa4._NEWLINE_Kes\xc3\xa4kuussa 2018 hyv\xc3\xa4ksytty Sveitsin parlamentin alahuoneen ep\xc3\xa4suora vastaehdotus Vastuullinen yritystoiminta -aloitteelle sis\xc3\xa4lt\xc3\xa4\xc3\xa4 sitovan ihmisoikeuksia koskevan huolellisuusvelvoitteen, joka kattaa yritysten koko arvoketjun sek\xc3\xa4 vahingonkorvausvastuun. Vahingonkorvausvastuu kattaa vain yritysten tyt\xc3\xa4ryhti\xc3\xb6t, ja vastuu on rajoitettu tapauksiin, jotka aiheuttavat henkil\xc3\xb6vahinkoja tai omaisuushaittoja, ja jotka ovat seurausta sellaisten kansainv\xc3\xa4listen standardien rikkomuksista, jotka Sveitsi on ratifioinut._NEWLINE_Yrityksen tyt\xc3\xa4ryhti\xc3\xb6iden aiheuttamien vahinkojen osalta vahingonkorvauskanteissa sovelletaan tuottamuksellisuuden osalta k\xc3\xa4\xc3\xa4nteist\xc3\xa4 todistustaakkaa. Toisin sanoen emoyhti\xc3\xb6 ei ole vahingonkorvausvelvollinen jos se osoittaa, ett\xc3\xa4 se on noudattanut riitt\xc3\xa4v\xc3\xa4\xc3\xa4 huolellisuutta. \xc2\xa0Emoyhti\xc3\xb6 voi v\xc3\xa4ltt\xc3\xa4\xc3\xa4 vahingonkorvausvelvollisuuden my\xc3\xb6s jos se osoittaa, ettei se pystynyt vaikuttamaan tyt\xc3\xa4ryhti\xc3\xb6n toimintaan. Laki koskee yrityksi\xc3\xa4 jotka t\xc3\xa4ytt\xc3\xa4v\xc3\xa4t kaksi seuraavista ehdoista: niiden tilikauden tase on 40 miljoonaa Sveitsin frangia (n. 35 miljoonaa euroa), tulos 80 miljoonaa frangia (n. 69 miljoonaa euroa) tai jotka ty\xc3\xb6llist\xc3\xa4v\xc3\xa4t v\xc3\xa4hint\xc3\xa4\xc3\xa4n 500 henkil\xc3\xb6\xc3\xa4. Lis\xc3\xa4ksi laki koskee pienempi\xc3\xa4 yrityksi\xc3\xa4 jotka toimivat korkean riskin toimialoilla.'